**LOVNORM FOR IDRETTSKRETSER**

Vedtatt av Idrettsstyret 22. oktober 2015, revidert av Idrettsstyret 28. september 2017.

|  |
| --- |
| **Veiledning til lovnorm for idrettskretser**  Idrettskretsen skal ha en lov som er i samsvar med NIFs regelverk og denne lovnormen. Lovnormen er ufravikelig og inneholder et minimum av det idrettskretsen må ha i sin egen lov.  Alle lovendringer må vedtas på ordinært eller ekstraordinært idrettskretsting etter å ha vært oppført på saklisten og krever 2/3 flertall av de avgitte stemmer. Lovendringene må sendes til NIF for godkjenning.  Fotnotene i lovnormen er kun til informasjon, og utgjør ikke en del av loven. Det er valgfritt å ta med fotnotene i egen lov.  NIFs regelverk er tilgjengelig på www.idrettsforbundet.no |

**LOV FOR [NAVN PÅ IDRETTSKRETSEN]**

Stiftet [stiftelsesdato]

Vedtatt av idrettskretstinget [dato], med senere endringer av [dato], godkjent av NIF [dato].

**I. INNLEDENDE BESTEMMELSER**

**§ 1 Formål**

(1) Idrettskretsen skal arbeide for at alle mennesker gis mulighet til å utøve idrett ut fra sine ønsker og behov, og uten å bli utsatt for usaklig eller uforholdsmessig forskjellsbehandling. Idrettskretsen skal være en positiv verdiskaper for individ og samfunn.

(2) Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.

**§ 2 Organisasjon**

(1) Idrettskretsen er et felles organ for idretten innen sitt geografiske område.

(2) Idrettskretsen består av alle idrettslag, idrettsråd og særkretser/regioner tilsluttet Norges idrettsforbund og olympiske og paralympiske komité (NIF) innen idrettskretsens grenser.

(3) Idrettskretsen skal følge NIFs regelverk og vedtak. NIFs regelverk gjelder for idrettskretsen uavhengig av hva som måtte stå i idrettskretsens egen lov.

**§ 3 Oppgaver**

(1) Idrettskretsen skal arbeide med:

1. Lovpålagte oppgaver og saker av felles interesse for idretten.
2. Idrettspolitiske innsatsområder, spesielt overfor fylkeskommunen, regionale organer/etater og kommunene, for å styrke idrettens rolle og bedre idrettslagenes rammevilkår.
3. Service- og støtteoppgaver overfor idrettsråd, særkretser/regioner og idrettslag for å styrke aktivitets-, kompetanse- og anleggsutviklingen.
4. Informasjons- og opplysningsvirksomhet om idrettens verdier og verdiskaping.

(2) Idrettskretsen skal arbeide for å utvikle gode rammevilkår for et mangfoldig idrettstilbud uavhengig av særidrettens organisering.

(3) Idrettskretsen har ansvar for at det opprettes idrettsråd i kommunene.

**II. TILLITSVALGTE OG ANSATTE**

**§ 4 Kjønnsfordeling**

(1) Ved valg/oppnevning av styre, råd, utvalg/komité mv. og ved representasjon til årsmøte/ting, skal begge kjønn være representert. Sammensetningen skal være forholdsmessig i forhold til kjønnsfordelingen i medlemsmassen, dog slik at det ved valg/oppnevning av mer enn tre personer skal velges/oppnevnes minst to personer fra hvert kjønn. Bestemmelsen gjelder også der det velges mer enn ett varamedlem. Ansattes representant teller ikke med ved beregningen av kjønnsfordelingen.

(2) Ved valg/oppnevning til styre, råd, utvalg/komité mv. i strid med bestemmelsen, skal styret innen én måned etter årsmøtet/tinget sende ut innkalling til ekstraordinært årsmøte/ting der nytt valg foretas. Eksisterende medlemmer i det aktuelle styret, komiteen mv. blir sittende til nytt styre, komité mv. er valgt/oppnevnt.

(3) Ved representasjon må den delegasjon som faktisk møter tilfredsstille bestemmelsen, hvis ikke mister organisasjonsleddet det antall representanter som mangler for å oppfylle bestemmelsen.

(4) Idrettsstyret kan pålegge organisasjonsledd å oppfylle bestemmelsen, herunder å innkalle til nytt årsmøte/ting eller foreta ny oppnevning.

(5) Idrettsstyret[[1]](#footnote-1) kan, når det foreligger særlige forhold, gi dispensasjon fra denne bestemmelsen. Det skal så langt mulig søkes om dispensasjon i forkant. Søknad om dispensasjon må være sendt til det organ som avgjør dispensasjonssøknaden innen 14 dager etter årsmøtet/tinget. Dispensasjon kan kun gis for én valgperiode/oppnevning av gangen.

**§ 5 Generelle regler om stemmerett, valgbarhet, forslagsrett mv.[[2]](#footnote-2)**

(1) For å ha stemmerett og være valgbar må man ha fylt 15 år, vært medlem av et idrettslag tilsluttet et representasjonsberettiget organisasjonsledd i minst én måned og ha oppfylt medlemsforpliktelsene, jf. NIFs lov § 10-4. Det samme gjelder der en person skal oppnevnes som representant til årsmøte/ting i overordnet organisasjonsledd. Ingen kan møte eller avgi stemme ved fullmakt, jf. § 16.

(2) En person kan ikke samtidig inneha mer enn ett av følgende verv i idrettskretsen: medlem av styre, valgkomité, kontrollkomité, lovutvalg, revisor.

(3) Forslagsrett:

a) Styret i idrettskretsen har forslagsrett til og på idrettskretstinget.

b) Et representasjonsberettiget organisasjonsledd har forslagsrett til idrettskretstinget, og dets representant(er) har forslagsrett på idrettskretstinget.

c) Møteberettiget komité/utvalg, jf. § 13 (2), har forslagsrett til idrettskretstinget i saker som ligger innenfor komiteens/utvalgets arbeidsområde, og dets representant(er) har forslagsrett på idrettskretstinget innenfor komiteens/utvalgets arbeidsområde.

(4) Talerett:[[3]](#footnote-3)

a) Revisor har talerett på idrettskretsting i saker som ligger innenfor sitt arbeidsområde.

b) Representant fra NIF har talerett på idrettskretsting.

**§ 6 Valgbarhet og representasjonsrett for arbeidstaker og oppdragstaker**

(1) En arbeidstaker i et organisasjonsledd er ikke valgbar til styre, råd, utvalg/komité mv. i organisasjonsleddet eller overordnet organisasjonsledd. Tillitsvalgt som får relevant ansettelse i organisasjonsleddet, plikter å fratre tillitsvervet ved tiltredelse av stillingen, og kan ikke gjeninntre før ansettelsesforholdet er opphørt.

(2) En arbeidstaker i et organisasjonsledd kan ikke velges eller oppnevnes som representant til årsmøte/ting eller ledermøte i overordnet organisasjonsledd. Det kan heller ikke velges eller oppnevnes representant som er arbeidstaker i det organisasjonsledd representasjonen skjer.

(3) Bestemmelsen får tilsvarende anvendelse på person som har oppdragsavtale som kan sammenlignes med et ansettelsesforhold.

(4) Bestemmelsen er ikke til hinder for at organisasjonsleddet gir de ansatte rett til å utpeke ansattrepresentant(er) til organisasjonsleddets styre.

(5) En person som er valgt eller oppnevnt i strid med bestemmelsen, anses ikke som valgt eller oppnevnt.

(6) Idrettsstyret[[4]](#footnote-4) kan, når det foreligger særlige forhold, gi dispensasjon fra bestemmelsen. Det skal så langt det er mulig søkes om dispensasjon i forkant. Det kan bare gis dispensasjon for én valgperiode/oppnevning av gangen.

**§ 7 Valgbarhet og representasjonsrett for andre personer med tilknytning til idrettskretsen**

(1) En person som har en avtale med et organisasjonsledd som gir vedkommende en økonomisk interesse i driften av organisasjonsleddet, er ikke valgbar til styre, råd, utvalg/komité innen organisasjonsleddet eller overordnet ledd. Det samme gjelder styremedlem, ansatt eller aksjonær med vesentlig innflytelse, i en juridisk person som har slik avtale som nevnt i første setning. Begrensningen gjelder ikke for styremedlem oppnevnt av organisasjonsleddet. Tillitsvalgt som får en slik avtale, styreverv, ansettelse eller eierandel, plikter å fratre tillitsvervet, og kan ikke gjeninntre før ansettelsesforholdet mv. er opphørt.

(2) Person som i henhold til første ledd ikke er valgbar, kan heller ikke velges eller oppnevnes som representant til årsmøte/ting eller ledermøte i overordnet organisasjonsledd. Det kan heller ikke velges eller oppnevnes representant som har en tilsvarende tilknytning til det organisasjonsledd representasjonen skjer.

(3) En person som er valgt eller oppnevnt i strid med bestemmelsen anses som ikke valgt eller oppnevnt.

(4) Idrettsstyret[[5]](#footnote-5) kan, når det foreligger særlige forhold, gi dispensasjon fra bestemmelsen. Det skal så langt det er mulig søkes om dispensasjon i forkant. Det kan bare gis dispensasjon for én valgperiode/oppnevning av gangen.

**§ 8 Inhabilitet**

(1) En tillitsvalgt, oppnevnt representant eller ansatt i idrettskretsen er inhabil til å tilrettelegge grunnlaget for en avgjørelse eller til å treffe avgjørelse:

1. når vedkommende selv er part i saken,
2. når vedkommende er i slekt eller svogerskap med en part i opp- eller nedstigende linje eller i sidelinje så nær som søsken,
3. når vedkommende er eller har vært gift med eller er forlovet eller samboer med en part,
4. når vedkommende leder eller har ledende stilling i, eller er medlem av styret i et organisasjonsledd eller annen juridisk person som er part i saken.

(2) Likeså er vedkommende inhabil når andre særegne forhold foreligger som er egnet til å svekke tilliten til vedkommendes upartiskhet; blant annet skal det legges vekt på om avgjørelsen i saken kan innebære særlig fordel, tap eller ulempe for vedkommende selv eller noen som vedkommende har nær personlig tilknytning til. Det skal også legges vekt på om inhabilitetsinnsigelse er reist av en part.

(3) Er en overordnet inhabil, kan avgjørelse i saken heller ikke treffes av direkte underordnet i idrettskretsen.

(4) Inhabilitetsreglene får ikke anvendelse dersom det er åpenbart at den tillitsvalgte, oppnevnte representanten eller ansattes tilknytning til saken eller partene ikke vil kunne påvirke vedkommendes standpunkt og idrettslige interesser ikke tilsier at vedkommende viker sete.

(5) Med part menes i denne bestemmelsen person, herunder juridisk person, som en avgjørelse retter seg mot eller som saken ellers direkte gjelder.

(6) I styrer, komiteer og utvalg treffes avgjørelsen av organet selv, uten at vedkommende medlem deltar. Dersom det i en og samme sak oppstår spørsmål om inhabilitet for flere medlemmer, kan ingen av dem delta ved avgjørelsen av sin egen eller et annet medlems habilitet, med mindre organet ellers ikke ville være vedtaksført i spørsmålet. I sistnevnte tilfelle skal alle møtende medlemmer delta. Medlemmet skal i god tid si fra om forhold som gjør eller kan gjøre vedkommende inhabil. Før spørsmålet avgjøres, bør varamedlem eller annen stedfortreder innkalles til å møte og delta ved avgjørelsen dersom det kan gjøres uten vesentlig tidsspille eller kostnad.

(7) I øvrige tilfeller avgjør vedkommende selv om vedkommende er inhabil. Dersom en part krever det og det kan gjøres uten vesentlig tidsspille, eller vedkommende ellers finner grunn til det, skal vedkommende selv forelegge spørsmålet for sin nærmeste overordnede til avgjørelse.

**§ 9 Vedtaksførhet, flertallskrav og protokoll**

(1) Når ikke annet er bestemt, er styrer, komiteer og utvalg i idrettskretsen vedtaksføre når et flertall av medlemmene er til stede. Vedtak fattes med flertall av de avgitte stemmene. Ved stemmelikhet er møteleders stemme avgjørende.

(2) Vedtak kan fattes ved skriftlig saksbehandling[[6]](#footnote-6) eller ved fjernmøte[[7]](#footnote-7). Ved skriftlig saksbehandling sendes kopier av sakens dokumenter samtidig til alle medlemmer med forslag til vedtak. For gyldig vedtak kreves at flertallet av medlemmene gir sin tilslutning til det fremlagte forslaget, og til at dette treffes etter skriftlig saksbehandling. Ved fjernmøte skal alle møtedeltakerne kunne høre og kommunisere med hverandre.

(3) Det skal føres protokoll fra styremøter.

 **§ 10 Refusjon av utgifter. Godtgjørelse**

(1) Tillitsvalgt kan motta refusjon for nødvendige, faktiske utgifter som påføres vedkommende i forbindelse med utførelsen av vervet.

(2) Tillitsvalgt kan motta en rimelig godtgjørelse for sitt arbeid.

(3) Godtgjørelse til styret og organisasjonssjef/generalsekretær skal klart fremgå av vedtatt budsjett og regnskap.

**III. ØKONOMI**

**§ 11 Regnskap, revisjon, budsjett mv.**

(1) Idrettskretsen er regnskaps- og revisjonspliktig, og skal følge regnskapsloven og revisorloven. Regnskapsåret skal følge kalenderåret.[[8]](#footnote-8)

(2) Idrettskretsen skal engasjere statsautorisert/registrert revisor og velge en kontrollkomité. Kontrollkomiteens oppgaver følger av § 21.

(3) Bankkonti skal være knyttet til idrettskretsen og skal disponeres av to personer i fellesskap. Underslagforsikring skal være tegnet for dem som disponerer.

(4) På idrettskretstinget skal det fastsettes et budsjett som inneholder alle hovedposter i resultatregnskapet, og et langtidsbudsjett på minst to år. Styret fastsetter årlige budsjetter innenfor rammen av langtidsbudsjettet, og hvis hensiktsmessig fremlegges disse på eventuelle ledermøter eller tilsvarende i perioden mellom tingene. Budsjettet skal være realistisk, og resultatet skal ikke vise underskudd med mindre det dekkes av positiv egenkapital. Det vedtatte budsjettet bør fremkomme i egen kolonne når årsregnskapet fremlegges.

(5) Årsregnskap og årsberetning skal fastsettes senest seks måneder etter regnskapsårets slutt. Årsregnskap og årsberetning skal underskrives av samtlige styremedlemmer. Dersom idrettskretsen har organisasjonssjef/generalsekretær, skal også vedkommende signere.

(6) Idrettskretsen kan ikke gi lån eller stille garantier for lån hvis ikke lånet eller garantien er sikret med betryggende pant eller annen betryggende sikkerhet. Sikkerheten for lån og garantier skal opplyses i note til årsoppgjøret. Idrettskretsen kan dog delta i NIFs konsernkontoordning etter søknad fra idrettskretsen og beslutning fra Idrettsstyret.

(7) Disposisjoner, herunder låneopptak, av ekstraordinær karakter eller betydelig omfang i forhold til idrettskretsens størrelse eller virksomhet, skal vedtas av idrettskretstinget.

**IV. TING, STYRE, UTVALG MV.**

**§ 12 Idrettskretstinget**

(1) Idrettskretsens øverste myndighet er idrettskretstinget som avholdes året før og etter Idrettstinget innen utgangen av [måned]. Tingperioden er to år.

(2) Idrettskretstinget innkalles av styret med minst tre måneders varsel, direkte til de organisasjonsledd som har representasjonsrett. Innkallingen kan henvise til at saksdokumentene gjøres tilgjengelig på idrettskretsens internettside eller på annen forsvarlig måte. I så fall skal det fremgå at dokumentene vil bli gjort tilgjengelige senest én måned før tinget. Forslag som skal behandles på tinget må være sendt til styret senest to måneder før tinget. Fullstendig sakliste og andre nødvendige saksdokumenter med forslag må være gjort tilgjengelig senest én måned før tinget.

(3) Ved innkalling i strid med bestemmelsen, avgjør tinget hhv. under godkjenning av innkalling og godkjenning av saklisten, om tinget er lovlig innkalt og om det er saker som ikke kan behandles.

(4) Idrettskretstinget er vedtaksført med det antall godkjente representanter som møter.

(5) På idrettskretstinget kan ikke behandles forslag om endring i lov og bestemmelser som ikke er oppført på den saklisten som er gjort tilgjengelig eller sendt ut. Andre saker kan behandles når 2/3 av de fremmøtte stemmeberettigede vedtar det, ved godkjenning av saklisten.

**§ 13 Representasjon på idrettskretstinget**

(1) På idrettskretstinget møter med stemmerett:

a) Idrettskretsens styre.

b) Representanter iht. idrettskretsens lov, dog slik at idrettsråd skal være representert.

(2) Videre møter uten stemmerett:[[9]](#footnote-9)

a) Lederne i de faglige utvalg/komiteer, eventuelt nestleder eller styremedlem dersom leder er forhindret fra å møte.

b) Kontrollkomiteens medlemmer.

c) Valgkomiteens medlemmer.

d) Revisor.

(3) Organisasjonssjefen møter med tale- og forslagsrett.

(4) Representasjon etter første ledd bokstav b) fordeles av idrettskretsens styre. Idrettskretstinget fastsetter hvor mange som til sammen skal kunne møte og vedtar regler for hvordan fordelingen skal skje. Fordelingen av representanter kunngjøres fra idrettskretsen ved innkalling til idrettskretstinget. Representanter må være valgt på årsmøte eller oppnevnt av styret etter fullmakt og meldt idrettskretsen senest én uke før tinget.

(5) Idrettskretsens styre fastsetter hvor stor del av representantenes reiseutgifter som skal dekkes av idrettskretsen. Reiseutgiftsfordeling kan benyttes.

**§ 14 Ledelse av idrettskretstinget**

Idrettskretstinget ledes av valgt dirigent. Verken dirigent eller valgt referent behøver å være valgt/oppnevnt representant. Det kan velges flere dirigenter og referenter.

**§ 15 Idrettskretstingets oppgaver**

Idrettskretstinget skal:

1. Godkjenne de fremmøtte representantene.
2. Godkjenne innkalling, sakliste og forretningsorden.
3. Velge dirigent, referent, samt to representanter til å underskrive protokollen.
4. Behandle beretning og regnskap for idrettskretsen.
5. Behandle langtidsplan og langtidsbudsjett for idrettskretsen.
6. Behandle forslag og saker.[[10]](#footnote-10)
7. Engasjere statsautorisert/registrert revisor til å revidere kretsens regnskap.
8. Behandle retningslinjer for fordeling av de midler som er til disposisjon for kretsen.
9. Foreta følgende valg:[[11]](#footnote-11)

a) Leder og nestleder(e).

b) [antall] styremedlemmer og [antall] varamedlemmer.

c) Kontrollkomité på minst to medlemmer og to varamedlemmer.

d) Representanter til Idrettstinget.[[12]](#footnote-12)

e) Valgkomité med leder og to medlemmer og ett varamedlem for neste idrettskretsting.

Leder og nestleder velges enkeltvis. De øvrige medlemmer til styret velges samlet først og deretter velges varamedlemmene samlet. Valg skjer etter bestemmelsen i § 16.

**§ 16 Stemmegivning på idrettskretstinget**

(1) Med mindre annet er bestemt i denne lov, skal et vedtak for å være gyldig være truffet med alminnelig flertall av de avgitte stemmer. Ingen representant har mer enn én stemme. Ingen kan møte eller avgi stemme ved fullmakt. Blanke stemmer skal anses som ikke avgitt.

(2) Valg foregår skriftlig hvis det foreligger mer enn ett forslag eller det fremmes krav om det. Hvis det skal være skriftlige valg, kan bare foreslåtte kandidater føres opp på stemmeseddelen. Stemmesedler som er blanke, eller som inneholder ikke foreslåtte kandidater, eller ikke inneholder det antall det skal stemmes over, teller ikke, og stemmene anses som ikke avgitt.

(3) Når et valg foregår enkeltvis og ingen kandidat oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.

(4) Når det ved valg skal velges flere ved en avstemning, må alle, for å anses valgt, ha mer enn halvparten av de avgitte stemmer. Dette gjelder ikke ved valg av vararepresentant. Hvis ikke tilstrekkelig mange kandidater har oppnådd dette i første omgang, anses de valgt som har fått mer enn halvparten av stemmene. Det foretas så omvalg mellom de øvrige kandidater og etter denne avstemning anses de valgt som har fått flest stemmer. Er det ved omvalg stemmelikhet, avgjøres valget ved loddtrekning.

**§ 17 Ekstraordinært idrettskretsting**

(1) Ekstraordinært idrettskretsting innkalles av idrettskretsstyret med minst én måneds varsel etter:

a) Vedtak av idrettskretsting.

b) Vedtak av idrettskretsstyret.

c) Vedtak av Idrettstinget eller Idrettsstyret.

d) Skriftlig krav fra de organisasjonsledd som på siste idrettskretsting representerte 1/4 av de stemmeberettigede representanter.

(2) Ekstraordinært ting innkalles direkte overfor de representasjonsberettigede.

(3) Saklisten og andre nødvendige dokumenter skal enten følge vedlagt innkallingen eller være gjort tilgjengelig på idrettskretsens internettside eller annen forsvarlig måte. I sistnevnte tilfeller skal det fremgå av innkallingen at saksdokumentene er gjort tilgjengelig på annen måte, og dokumentene skal være gjort tilgjengelige på innkallingstidspunktet.

(4) Et ekstraordinært idrettskretsting er vedtaksført med det antall godkjente representanter som møter.

(5) Et ekstraordinært idrettskretsting skal bare behandle de saker som er angitt i vedtaket eller i kravet om innkalling av det ekstraordinære idrettskretstinget.

(6) Ved innkalling i strid med bestemmelsen, avgjør det ekstraordinære tinget hhv. under godkjenning av innkalling og godkjenning av saklisten, om det ekstraordinære tinget er lovlig innkalt og om det er saker som ikke kan behandle.

**§ 18 Møter/fellesmøter**

Idrettskretsen avholder møter med organisasjonsleddene etter behov, og bestemmer selv arrangementsformen.

**§ 19 Idrettskretsens styre**

(1) Idrettskretsen ledes og forpliktes av styret som er kretsens høyeste myndighet mellom tingene.

(2) Styret skal:

a) iverksette idrettskretstingets og NIFs vedtak og bestemmelser,

b) vedta budsjett og fordele de midler som er til disposisjon,

c) påse at idrettskretsens midler brukes og forvaltes på en forsiktig måte i samsvar med de vedtak som er fattet på idrettskretstinget eller av overordnet organisasjonsledd. Styret skal videre påse at idrettskretsen har en tilfredsstillende organisering av regnskaps- og budsjettfunksjonen, og har en forsvarlig økonomistyring,

d) arbeide med saker som er nevnt i § 3,

e) oppnevne utvalg/råd etter behov samt utarbeide mandat/instruks for disse,

f) oppta nye lag i NIF og godkjenne lagets navn, jf. NIFs lov § 10-1.

(3) Styret skal avholde møter når lederen bestemmer det eller minst to av styremedlemmene forlanger det.

**§ 20 Organisasjonssjefen**

(1) Organisasjonssjefen er leder for sekretariatet. Organisasjonssjefen er ansvarlig for alle administrative funksjoner innen idrettskretsen og utfører de pålegg og setter i verk de vedtak som er truffet av idrettskretsstyret.

(2) Organisasjonssjefen har tale- og forslagsrett på idrettskretstinget, ledermøtet, i idrettskretsstyret og arbeidsutvalg og i alle komiteer og utvalg.

**§ 21 Faste komiteer**

(1) Kontrollkomité

1. Kontrollkomiteen skal føre tilsyn med idrettskretsens økonomi. Kontrollkomiteen skal påse at idrettskretsens midler er anvendt i henhold til lover, vedtak, bevilgninger og økonomiske rammer, samt at de foretatte økonomiske disposisjoner er i samsvar med idrettskretsens lov og beslutninger fattet av idrettskretstinget. Kontrollkomiteen skal videre forsikre seg om at idrettskretsens interne økonomiske kontroll er hensiktsmessig og forsvarlig.
2. Kontrollkomiteen skal påse at idrettskretsens regnskapsførsel er pålitelig og at dets årsregnskap og delårsrapporter gir et korrekt uttrykk for idrettskretsens drift og finansielle stilling. Kontrollkomiteen skal ved gjennomgang av regnskapene vurdere idrettskretsens finansielle stilling, forvaltning og drift.
3. Kontrollkomiteen skal ha adgang til samtlige regnskaper og de forskjellige styre- og utvalgsprotokoller og skal gjøre seg kjent med avgitte rapporter fra den engasjerte revisor. Kontrollkomiteen kan bygge på det arbeid som den engasjerte revisor har utført der den finner det hensiktsmessig.
4. Kontrollkomiteen skal føre protokoll over sine forhandlinger og avgi beretninger til idrettskretstinget om sin gjennomgåelse av årsregnskapet/årsregnskapene og idrettskretsens anliggender for øvrig, herunder budsjetter og budsjettoppfølging, forvaltning generelt og styrets arbeid/beretning.
5. Kontrollkomiteen skal avgi en beretning til det enkelte årsregnskap. For øvrig skal kontrollkomiteen løpende ta opp forhold den finner nødvendig og rapportere gjennom nummererte rapporter til idrettskretsens styre og revisor.
6. Kontrollkomiteen kan be engasjert revisor utføre spesielle revisjonshandlinger som den ønsker utført, dersom kontrollkomiteen finner det påkrevd. Slike arbeidsoppgaver kan ikke være i strid med gjeldende revisorlovgivning. Særskilt instruks må i slike tilfeller utarbeides av kontrollkomiteen. Styret må informeres om eventuelle økonomiske konsekvenser av ekstra arbeidsoppgaver for revisor.

(2) Valgkomité

Valgkomiteen velges på idrettskretstinget på fritt grunnlag, etter innstilling fra styret, og skal legge frem innstilling på kandidater til alle øvrige tillitsverv som skal velges på tinget. Medlem av valgkomité som selv blir kandidat til verv, plikter å tre ut av valgkomiteen.

**V. ØVRIGE BESTEMMELSER**

**§ 22 Alminnelige disiplinærforføyninger og straffesaker**

For alminnelige disiplinærforføyninger og straffesaker gjelder NIFs lov § 11-1 og § 11-3 flg.

**§ 23 Lovendring**

(1) Lovendring kan bare foretas på ordinært eller ekstraordinært idrettskretsting etter å ha vært oppført på saklisten, og krever 2/3 flertall av de avgitte stemmer.

(2) Lovendringer som følge av endringer i NIFs lov, trer i kraft straks. Lovendringer vedtatt av idrettskretsen selv trer ikke i kraft før de er godkjent av Idrettsstyret eller den Idrettsstyret gir fullmakt. Godkjenningen er begrenset til de bestemmelser som NIFs lov omfatter.

(3) I forbindelse med godkjenningen kan Idrettsstyret eller den Idrettsstyret gir fullmakt pålegge nødvendig endring for å unngå motstrid med NIFs regelverk.

(4) Endringer i §§ 23 og 24 kan ikke vedtas av idrettskretsen selv med mindre endringene følger av NIFs regelverk eller lovnorm.

**§ 24 Oppløsning**

Idrettskretsen kan bare oppløses av NIF. Ved oppløsning eller annet opphør av idrettskretsen tilfaller idrettskretsens overskytende midler etter avvikling et formål godkjent av Idrettsstyret eller den Idrettsstyret gir fullmakt.

1. Deler av myndigheten er delegert til NIFs generalsekretær iht. NIFs delegasjonsreglement. [↑](#footnote-ref-1)
2. Revidert av Idrettsstyret 28.09.2017 [↑](#footnote-ref-2)
3. Idrettskretstinget kan også beslutte å gi talerett til andre personer. [↑](#footnote-ref-3)
4. Deler av myndigheten er delegert til NIFs generalsekretær iht. NIFs delegasjonsreglement. [↑](#footnote-ref-4)
5. Deler av myndigheten er delegert til NIFs generalsekretær iht. NIFs delegasjonsreglement. [↑](#footnote-ref-5)
6. For eksempel per e-post. [↑](#footnote-ref-6)
7. For eksempel møte per telefon/videokonferanse. [↑](#footnote-ref-7)
8. Idrettsstyret kan, når det foreligger særlige forhold, gi dispensasjon til å benytte avvikende regnskapsår. [↑](#footnote-ref-8)
9. De idrettskretser som har lovutvalg, må legge til et nytt pkt. e): «Lovutvalgets medlemmer». [↑](#footnote-ref-9)
10. Tinget bør gi kretsstyret fullmakt til å oppdatere loven i samsvar med fremtidige endringer i NIFs lovnorm for idrettskretser. [↑](#footnote-ref-10)
11. Dette er minimum av de tillitsvalgte som skal velges på idrettskretstinget. Idrettskretstinget kan i tillegg velge andre tillitsvalgte det er behov for. [↑](#footnote-ref-11)
12. Eventuelt kan idrettskretstinget gi styret fullmakt til å oppnevne representanter til Idrettstinget. [↑](#footnote-ref-12)